P6_TA(2006)0353

Συμμετοχή του Ευρωπαϊκού Κοινοβουλίου στις εργασίες της Διάσκεψης της Χάγης

Ψήφισμα του Ευρωπαϊκού Κοινοβουλίου σχετικά με τη συμμετοχή του Ευρωπαϊκού Κοινοβουλίου στις εργασίες της Διάσκεψης της Χάγης μετά την προσχώρηση της Κοινότητας

Το Ευρωπαϊκό Κοινοβούλιο,

- έχοντας υπόψη την πρόταση απόφασης του Συμβουλίου σχετικά με την προσχώρηση της Ευρωπαϊκής Κοινότητας στη Διάσκεψη της Χάγης για το Ιδιωτικό Διεθνές Δίκαιο (COM(2005)0639),

- έχοντας υπόψη τη θέση του της 7ης Σεπτεμβρίου 2006 όσον αφορά την πρόταση απόφασης του Συμβουλίου σχετικά με την προσχώρηση της Ευρωπαϊκής Κοινότητας στη Διάσκεψη της Χάγης για το Ιδιωτικό Διεθνές Δίκαιο [1],

- έχοντας υπόψη το άρθρο 108, παράγραφος 5, του Κανονισμού του,

A. λαμβάνοντας υπόψη ότι η προσχώρηση της Κοινότητας στη Διάσκεψη της Χάγης για το Ιδιωτικό διεθνές Δίκαιο (CODIP) αναμένεται να βελτιώσει τη συνέπεια στους τομείς του διεθνούς αστικού και εμπορικού δικαίου και του κοινοτικού δικαίου και να ενισχύσει σημαντικά την επιρροή της Κοινότητας στο εν λόγω φόρουμ,

Β. λαμβάνοντας υπόψη ότι οι συμβάσεις της CODIP αποτελούν απαραίτητο σημείο αναφοράς στον τομέα του αστικού και εμπορικού δικαίου,

Γ. λαμβάνοντας υπόψη ότι, από τη Συνθήκη του Άμστερνταμ, η Κοινότητα έχει την αρμοδιότητα να εγκρίνει μέτρα που αφορούν τη δικαστική συνεργασία σε αστικές υποθέσεις που έχουν διασυνοριακές επιπτώσεις, εφόσον τούτο είναι απαραίτητο για την εύρυθμη λειτουργία της εσωτερικής αγοράς,

Δ. λαμβάνοντας υπόψη ότι το Κοινοβούλιο συμμετέχει ως συννομοθέτης στην έγκριση των μέτρων αυτών, όπου δεν καλείται απλώς να γνωμοδοτήσει,

Ε. λαμβάνοντας υπόψη ότι ορισμένα μέσα που εγκρίνονται ή εξετάζονται από την Κοινότητα επικαλύπτονται με θέματα που έχουν αντιμετωπισθεί ή ενδέχεται να αντιμετωπισθούν στο μέλλον από τη Διάσκεψη της Χάγης,

ΣΤ. λαμβάνοντας επίσης υπόψη ότι η Κοινότητα θα κληθεί να συμμετάσχει ενεργά στον καθορισμό των προτεραιοτήτων της CODIP και να μεριμνήσει για την ορθή διάρθρωσή τους με το πρόγραμμα της Χάγης στον τομέα της δικαστικής συνεργασίας, με το σχέδιο δράσης για τις χρηματοπιστωτικές υπηρεσίες και τη στρατηγική της εσωτερικής αγοράς και, γενικότερα, με το πρόγραμμα εργασίας της Επιτροπής,

Ζ. λαμβάνοντας υπόψη ότι εναπόκειται στην Επιτροπή να διαβουλευθεί με το Κοινοβούλιο για τα σχέδια διαπραγματευτικών εντολών και την ανάγκη να υπάρξουν ρήτρες αποσύνδεσης,

Η. λαμβάνοντας, συνεπώς, υπόψη ότι το Κοινοβούλιο πρέπει να συμμετέχει εκ του σύνεγγυς στις διεργασίες της Διάσκεψης της Χάγης και να καλείται να γνωμοδοτήσει σχετικά με την έκβαση των συσκέψεών της, έτσι ώστε να διασφαλισθεί μεγαλύτερος δημοκρατικός έλεγχος της συμμετοχής της Επιτροπής στη Διάσκεψη, ως μόνου εκπροσώπου της ίδιας της Κοινότητας, καθώς και μεγαλύτερη διαφάνεια και ανοικτό πνεύμα στις διεργασίες της, οι οποίες παρουσιάζουν σημαντικό ενδιαφέρον για τους πολίτες και τους νομικούς,

1. ζητεί από το Συμβούλιο και την Επιτροπή να καλέσουν το Κοινοβούλιο να αποφανθεί κατά περίπτωση σχετικά με την ανάγκη προσχώρησης της Κοινότητας στις υφιστάμενες συμβάσεις που έχουν κυρωθεί από σημαντικό αριθμό κρατών μελών·

2. αποφασίζει να διερευνήσει πλήρως με τη Διάσκεψη περαιτέρω τρόπους συνεργασίας και να αναλάβει ηγετικό ρόλο στη δημιουργία ενός "κοινοβουλευτικού φόρουμ" με εθνικούς κοινοβουλευτικούς αντιπροσώπους, προκειμένου να δίδεται συνέχεια και να υπάρχει ενημέρωση σχετικά με τις εργασίες της Διάσκεψης·

3. καλεί το Συμβούλιο και την Επιτροπή να προτείνουν κατάλληλες διαδικασίες που να δίνουν τη δυνατότητα στο Κοινοβούλιο να διαδραματίσει ορθά το ρόλο του στο πλαίσιο της Διάσκεψης της Χάγης για το Ιδιωτικό Διεθνές Δίκαιο·

4. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και τα κοινοβούλια και τις κυβερνήσεις των κρατών μελών.

[1] Κείμενα που εγκρίθηκαν, P6_TA(2006)0345.

--------------------------------------------------